През ноември 1924 година, след разгрома на Гърция в Гръцко-турската война, Вселенската патриаршия създава с Акт № 4427 от 8 ноември 1924 година нови митрополии за архиереите избягали от Мала Азия и Тракия. Така в Епир са създадени митрополиите 1. Мецовска, 2. Филиатеска и 3. Дринуполска и Погонианска. Последната, с катедра в Делвинаки, включва областта Погони, която до голяма степен съвпада с границите на разпуснатата в 1863 година Погонианска архиепископия. Митрополит става Василий Дринополски, изгонен от италианците в 1916 година. Към титлата му се добавя „ипертим и екзарх на цял Северен Епир“ ("ὑπέρτιμος καί ἔξαρχος πάσης Βορείου Ἠπείρου").